# Amir Nasr-Azadani

Amir Nasr-Azadani (en persa: امیررضا نصرآزادانی) (Isfahan, 7 de febrer de 1996) és un futbolista iranià, en la posició de defensa, i que va jugar al Rah Ahan Yazdan FC, el Tractor Sazi FC i el Gol-e Rayhan.
El desembre de 2022, va ser condemnat a la pena de mort a l'Iran per la seva posició en les protestes contra la mort del jove Mahsà Aminí. El 9 de gener de 2023 va ser condemnat a 26 anys de presó per haver participat en una manifestació a favor dels drets humans i la llibertat de les dones.

## Trajectòria

La seva trajectòria futbolística arrenca el 2015 quan va fitxar pel Rah Ahan FC, després de passar els seus anys de juvenil al Sepahan FC. Durant aquella època també va integrar la selecció de futbol de l'Iran juvenil. Va jugar a la Lliga iraniana de futbol des del 2016, quan va fitxar pel Tractor Sazi FC, però no ho va tornar a fer més com a professional des de la seva última aparició el novembre de 2017.

## Sentència de mort

Durant el 2022 va participar de les protestes per la mort de Mahsa Amini a Isfahan i, així, va donar suport als drets de les dones d'aquell país. En represàlia, el govern iranià el va detenir i condemnar a mort, acusat del delicte de moharebeh (enemistat amb Déu, segons la Xaria). Segons el president del Tribunal Suprem d'Isfahan, Asadullah Jafari, l'acusació que recau contra ell és la de ser membre d'un «grup armat» involucrat en la mort de tres guàrdies de seguretat, concretament un coronel de policia i dos membres dels cossos paramilitars (basijis), durant les protestes del 17 de novembre a Isfahan. Jafari va expressar que «l'acusat ha confessat obertament les seves accions criminals. També hi ha un vídeo de càmeres locals i hi ha prou documentació que aquesta persona és membre d'un grup armat, i l'acusació s'ha emès sobre la base d'aquests documents». A 18 de desembre, una setmana després de la seva detenció i empresonament, l'únic que li podia evitar la mort era l'apel·lació d'un lletrat prèviament assignat per l'Estat.
Com a recció a la condemna, la Federació Internacional d'Associacions de Futbolistes Professionals (FIFPro) va emetre un comunicat manifestant-se «commocionada i fastiguejada» per la decisió i demanant la suspensió de l'execució de la pena a les autoritats iranianes. En el món de l'esport es van succeir altres mostres públiques de rebuig a la condemna, com ara la dels clubs de futbol Osasuna, CD Tenerife, UE Sant Andreu, CE l'Hospitalet i UE Olot. Així mateix, ho van fer la futbolista Caroline Hansen (FC Barcelona) i els futbolistes Radamel Falcao (Rayo Vallecano), Marc Bartra (Trabzonspor), Diego Godín (Vélez Sarsfield), Borja Iglesias (Betis), Cesc Fàbregas (Como 1907) i Ramon Terrats (Girona FC). El 18 de desembre, la cantant Shakira també es va sumar al clam de rebuig amb una petició de suport als jugadors de les seleccions de l'Argentina i França, finalistes aquell mateix dia de la Copa del Món de Futbol de 2022. Pocs dies abans de la final, el tiktoker argentí Rodrigo Rumi, seguidor declarat de la selecció argentina, va publicar un vídeo on reclamava als jugadors algun tipus de gest, com ara dur un distintiu, o fins i tot renunciar a jugar la final, per tal de salvar la vida del futbolista iranià. El vídeo ràpidament es va convertir en un èxit, es va fer viral a les xarxes socials digitals, i va acumular més de 636.000 reproduccions i més de 70.000 persones van prémer el botó de m'agrada.

## Estadístiques

| Club | Temporada | Lliga | Lliga | Lliga | Copa | Copa | Continental | Continental | Total | Total |
| Club | Temporada | Divisió | PJ | G | PJ | G | PJ | G | PJ | G |
| Rah Ahan | 2015-16 | Lliga Pro del Golf Pèrsic | 3 | 0 | 0 | 0 | 0 | 0 | 3 | 0 |
| Tractor | 2016–17 | Lliga Pro del Golf Pèrsic | 1 | 0 | 0 | 0 | 0 | 0 | 1 | 0 |
| Tractor | 2017–18 | Lliga Pro del Golf Pèrsic | 13 | 2 | 0 | 0 | 0 | 0 | 13 | 2 |
| Total de la carrera | Total de la carrera | Total de la carrera | 17 | 2 | 0 | 0 | 0 | 0 | 17 | 2 |

## Referències

* ↑ «Amir Nasr Azadani» (en anglès). Worldfootball.net. [Consulta: 24 setembre 2018].
* 1 2 «Amir Nasr Azadani». Soccerway.com. [Consulta: 24 setembre 2018].
* ↑ «Footballer union 'sickened' as Iranian player risks death sentence». Rádio França Internacional, 13-12-2022. [Consulta: 13 desembre 2022].
* ↑ «Iranian footballer Amir Nasr-Azadani sentenced to death for supporting women's rights». Marca, 13-12-2022. [Consulta: 13 desembre 2022].
* ↑ «Jogador é acusado de traição no Irã e condenado à morte após manifestação a favor das mulheres». ge, 13-12-2022. [Consulta: 13 desembre 2022].
* ↑ «Jogador iraniano se livra de sentença de morte, mas cumprirá longa pena por defender direitos das mulheres» (en portuguès brasiler). [Consulta: 9 gener 2023].
* ↑ «Jogador iraniano escapa de pena de morte e cumprirá 26 anos por defender direitos das mulheres» (en portuguès brasiler). [Consulta: 9 gener 2023].
* ↑ «Jogador escapa da pena de morte e é condenado a 26 anos de prisão» (en portuguès brasiler), 09-01-2023. [Consulta: 9 gener 2023].
* 1 2 3 Gómez Ángel, Catalina. «Evitar la ejecución del futbolista iraní Amir Nasr-Azadani pende ya solo de un recurso» (en castellà). LaVanvguardia.com, 17-12-2022. [Consulta: 18 desembre 2022].
* ↑ Lane, Barnaby. «Iranian soccer player sentenced to death after protesting against the death of Mahsa Amini» (en anglès). Yahoo.com, 13-12-2022. [Consulta: 14 desembre 2022].
* ↑ «El futbolista Amir Nasr-Azadani serà executat a l'Iran pel seu suport a les protestes». CCMA.cat, 13-12-2022. [Consulta: 13 desembre 2022].
* ↑ «El futbolista Amir Nasr-Azadani será ahorcado por participar de protestas en Irán» (en castellà). LaVoz.com.ar. [Consulta: 13 desembre 2022].
* ↑ «El futbolista iraní Amir Nasr-Azadani enfrenta una posible ejecución, según reportes; el sindicato mundial de futbolistas expresa ‘conmoción’ y ‘tristeza’» (en castellà). CNN.com, 13-12-2022. [Consulta: 13 desembre 2022].
* ↑ «Conmoción mundial: un futbolista iraní será ejecutado por defender los derechos de los niños y las mujeres» (en castellà). Clarín.com, 13-12-2022. [Consulta: 13 desembre 2022].
* ↑ «FIFPRO demana aturar l'execució del futbolista professional iranià Nasr-Azadani». ElPuntAvui.cat consulta=2022-12-16, 13-12-2022.
* ↑ «Un futbolista iranià, condemnat a mort per defendre els drets de les dones». ÀPuntMedia.es, 13-12-2022. [Consulta: 13 desembre 2022].
* 1 2 3 4 «El futbolista iranià Amir Nasr-Azadani és condemnat a mort per haver participat en protestes feministes». Vilaweb, 13-12-2022. [Consulta: 14 desembre 2022].
* 1 2 3 4 5 6 7 8 «Tèbia reacció a la condemna a mort d'un futbolista iranià». Betevé.cat, 16-12-2022. [Consulta: 16 desembre 2022].
* ↑ «Marc Bartra pide pasar a la acción en el caso de Amir Nasr-Azadani: "¿Nos vamos que quedar de brazos cruzados?"» (en castellà). Marca.com, 15-12-2022. [Consulta: 15 desembre 2022].
* ↑ «El mensaje de apoyo de Diego Godín al futbolista iraní condenado a pena de muerte» (en castellà). ElPais.com.uy. [Consulta: 16 desembre 2022].
* ↑ «El missatge de Shakira en suport al futbolista Nasr-Azadani, condemnat a mort a l'Iran». CCMA.cat, 18-12-2022. [Consulta: 18 desembre 2022].
* 1 2 «"Pel 'pibe' que volen penjar a l'Iran", la crida viral d'un argentí a aturar el Mundial». CCMA.cat, 17-12-2022. [Consulta: 18 desembre 2022].

## Enllaços externs

* Fitxa d'Amir Nasr-Azadani a Transfermarkt (castellà)
* Fitxa d'Amir Nasr-Azadani a Soccerway (castellà)